عطا شاد۔۔۔ تئی بلوچی شعرانی کُلیات
چندن ساچ
عطا مروچی تو یات کنگ بوہگ ءَ ئے۔۔۔۔ اے تئی شاعری ءِ کمال اِنت کہ ترا مردمانی دل ءِ تہا زندگ ئِے کُتہ۔۔۔۔ پرچا کہ ترا چہ رند آؤکیں مردم تئی شاعری ءِ تہا وت ءَ گندنت ءُ پمیشکا ہر وہد ءُ زمانگ ءَ تئی شاعری نوک بوہان اِنت۔۔۔۔۔ مزنیں شاعری ءِ نشانی ہمیش اِنت کہ ہر زمانگ وت ءَ آئی ءِ تہا گندیت۔۔۔۔ عطا شاد۔۔۔۔ من تئی شاعری ءِ بابت ءَ گپ نہ جناں۔۔۔ بَلے تئی کُلیات منی دیما گوست۔۔۔۔ من تئی کلیات یک ناں بلکیں بیست ءُ سی گشتاں ونتگ۔۔۔۔ پرچا کہ من ءَ تئی شاعری وش بیت۔ تئی شعرانی دوست دارگ ءِ یک سببے ایش انت کہ من ءَ گوں وتی زمین ءَ گوں وتی مہر ءَ گوں وتی جند ءَ نزینک کننت۔۔۔۔ ءُ پدا من ءَ وتی جند ءَ، زمین ءُ مہر ءَ گوں نزینک بوہگ ءَ ہما وشی کہ رسیت۔۔۔۔ آ وشی ءَ من ہچ نام دات نہ کناں۔۔۔۔ پرچا کہ آ وشی ءَ من یک نامے بدئے آں گڑا آ وشی ءَ را یک معنایے ہم بیت۔۔۔۔ بازیں چیزانی کہ معنا دیما بئیت گڑا پدا ہما وشی پش نہ کپیت کہ آئی ءِ شوہاز ءَ انسان ءِ ارواہ بے تاہیر اِنت۔۔۔۔۔
عطا۔۔۔۔ من ہر وہد کہ تئی کلیات ءَ واناں من بژنی باں۔۔۔۔ پرچا؟۔۔۔۔۔ پرچا کہ یکے وَ تئی درسیں شعر چنئگ ءُ نزآرگ نہ بوتگ اَنت۔ بگندئے تئی کلیات ءِ نزآروکیں مردم اے گپ ءَ بہ کننت کہ ہو۔۔۔۔ ما جار جتگ مردماں مارا شعر سر نہ کُتگ اَنت۔۔۔۔ یا اے بہ گش اَنت کہ ما وس کُتہ بَلے مارا شعر دز نہ کپتگ اَنت۔۔۔۔۔۔
عطا۔۔۔۔۔ تئی لہتیں انچیں شعر اَنت کہ گشندھاں گشتگ اَنت ءُ سکیں مہشوریں شعر اَنت کہ آ شعر ہم گون نہ اَنت۔۔۔۔۔ اے چیز ءَ انگہ پرواہ نیست۔۔۔۔۔۔۔ بَلے ۔۔۔۔۔دگہ بژنی گپے ایش اِنت کہ کلیات ءِ نزآروکیں مردماں اینچو ہم واک نہ بوتگ کہ تئی شعرانی ہُورت وانی (بزانکہ پروف ریڈنگ) بہ کننت ۔۔۔۔۔ کتاب ءِ نزآرگ جوانیں کارے۔۔۔ بَلے ہما لوٹ کہ نزآروک ءَ سرجم کنگی اَنت۔۔۔۔ آ پرچا سرجم کنگ نہ بوتگ اَنت؟۔۔۔ وتی عہد ءِ مزنیں شاعر ءِ کلیات چھاپ ءُ شنگ بہ بیت ءُ پدا پروف مہ بیت ءُ بئیت وانوکاں سر بہ بیت۔۔۔ اے زوراکی یے نہ اِنت گڑا چی یے؟۔۔۔۔۔۔۔۔۔ (انوں اے ساعت ءَ ہما کلیات کہ من آئی ردی گپتگ اَنت۔۔۔منی دست ءِ جاہ ءَ نہ اِنت کہ من ہما ردیانی شون بہ داتیں) بَلے ۔۔۔ بولان ءِ نام ءَ نبشتگیں شعر ءُ دستانگ ءِ تہہ ءِ ردی من ءَ انگت یات اَنت۔۔۔۔۔ ءُ ایشانی پجی ءَ دگہ بازیں ردی ہست اَنت۔۔۔۔۔۔۔
عطا تئی کلیات ءِ چھاپ کنوکیں مردم انگت اے نزان اَنت کہ غزل چوں چھاپ بیت ءُ ردانک (نثر) چوں ۔۔۔۔ انچو گمان بیت کہ تئی کلیات بس ٹاہینگ ءُ شنگ کنگ بوتگ۔۔۔۔۔ غزل ءِ ہر بند ءَ پد یک انٹرے دئیگ بیت۔۔۔ دانکہ غزل نبیسگ ءِ ہما زیبائی اِنت آ پش بہ کپیت۔۔۔۔ اے کار ہم کنگ نہ بوتگ۔۔۔۔ ءُ پدا مزن مزنیں غزل کہ دو تاکدیمانی غزل اَنت۔۔۔ آ پہ زور کجگ ءُ نزآرگ بوتگ اَنت ءُ یکیں تاکدیم ءِ سرا آرگ بوتگ انت۔۔
وتی عہد ءِ مستریں شاعر ءِ شعرانی چھاپ کنگ ءُ پدا اِے زوراکی کنگ۔۔۔ تئی وانوکاں بس بژنی کُت کنت۔۔۔ دگہ ہچ۔۔۔۔
عطا بہ بخش۔۔۔۔۔
بد ہما اِنت کہ منی مرگ ءَ پد
کیت منی کبر ءِ سرون ءَ نالیت